Evanjelický kostol (Štítnik)

Evanjelický kostol v Štítniku je gotický kostol, ktorý bol vyhlásený za národnú kultúrnu pamiatku dňa 24. apríla 1970. Ide o pôvodne trojloďovú baziliku zo 14. a 15. storočia s krásnymi hviezdicovými a sieťovými klenbami.www.gemer.sk Kostol má mohutnú vežu a tvorí tak výraznú dominantu celej štítnickej doliny.

 História 
Prvá písomná zmienka o kostole pochádza z roku 1355, kedy sa spomínajú aj farár a fara. Pôvodne katolícky kostol zasvätený Panne Márii, slúži od obdobia reformácie v polovici 16. storočia evanjelickej cirkvi.

 Stavba 
Súčasnú podobu kostol dostal po niekoľkých stavebných úpravách. Najstaršou časťou kostola je terajšia sakristia, na mieste ktorej stál prvý pôvodný jednoloďový kostol pravdepodobne z 13. storočiaTajkov, P.: Archeologické výskumy kostolov v Brzotíne, Silici, Gombaseku, Štítniku a v Turni nad Bodvou realizované v rokoch 20042014. Príspevok prednesený na odbornej konferencii Najnovšie poznatky z výskumov stredovekých pamiatok na Gotickej ceste, 2. a 3. október 2014, Rožňava.. Chrám je trojloďový – najvyššia časť kostola je terajšia sakristia z 2. tretiny 14. storočia. Pri pokračovaní stavby v roku 1460 predĺžili južnú a hlavnú loď, ktoré zakončili polygonálnymi uzávermi. Severnú loď už počas ďalších prestavieb nikdy nedokončili.www.eastslovakia.szm.com Stredoveká stavba evanjelického kostola je v súčasnosti pozoruhodná najmä neskorogotickou architektúrou. Najväčším zásahom do stavby je mohutná veža, postavená na západnej strane kostola a zaklenutá v prízemí neskorogotickou rotujúcou klenbou s pretínajúcimi sa rebrami. V roku 1740 vežu ešte zvýšili drevenou nadstavbou a typicky barokovo tvarovanou drevenou strechouapsida.sk. Začiatkom 16. storočia vznikol malý kamenný organový chór so starým neskorogotickým organom, vloženým do renesančnej skrine. Chór spolu s organom patrí medzi najzaujímavejšie pamiatky tohto druhu

 Výzdoba 
Na stenách je viac ako  nástenných (secco i fresco) malieb, ktoré znázorňujú rôzne, prevažne náboženské námety. Sú zachované miestami vo dvoch a výnimočne až v troch vrstvách. Najstaršie maľby, ktoré pochádzajú z poslednej tretiny 14. storočia, sú vytvorené podľa talianskych predlôh. Mladšie, z poslednej tretiny 15. a začiatku 16. storočia, vznikli pod vplyvom nemecko-českého maliarstva a predstavujú rôzne v tom čase obľúbené náboženské cykly, postavy apoštolov, svätcov, ale nájdeme tam aj maľby znázorňujúce pracovné úkony a vtedajšie pracovné nástroje. Evanjelici, ktorým kostol slúžil od polovice 16. storočia, nástenné maľby zabielili. Opätovne ich odkryli až v rokoch 1908/1909 Štefan Groh a Kornel Divald. V kostole sa nachádza aj 14 renesančno-barokových a ranobarokových drevených epitafov – mortuárií, mnoho diel umeleckých remesiel, napríklad zbierka výšiviek a kalichov.
gotická bronzová krstiteľnica z roku 1454, z dielne majstra Jána zo Spišskej Soboty.
dva organy: malý, najstarší organ na Slovensku je z roku 1492, vloženým do renesančnej skrine, veľký organ z roku 1723. Starší 6 registrový pozitív je jeden z najstarších organov na Slovensku, je umiestnený na chóre. Dolný organ bol zhotovený ako dvojmanuálový organ s mechanickým ovládaním, ale začiatkom tohto storočia bol do pôvodnej barokovej skrine zabudovaný pneumatický dvojmanuál z budapeštianskej dielne firmy Rieger-Klos.
renesančno-barokový hlavný oltár z roku 1636, je typom saských dvojkrídlových oltárov s obrazom narodenia Ježiša Krista, čo je pre protestantské kostoly dosť netypický výjav, na krídlach zvestovanie a klaňanie sa troch kráľov, ako aj bičovanie a ukrižovanie. V nadstavci obraz vzkriesenia a nanebovstúpenia i sv. Trojice. Na predele posledná večera. Všetky maľby sa pripisujú holandskému majstrovi Hansovi von Achenovi. Oltár bol darom Gabriela Bakoša a jeho manželky Márie Bornemisza
ranobaroková kazateľnica z roku 1693, so štyrmi plastikami evanjelistov a v strede je Spasiteľ sveta (Salvator mundi). Na parapete schodišťa sú dva obrazy: Nanebovstúpenie a Getsemanská záhrada. 
lavice zo 16.18. storočia, boli určené jednotlivým skupinám podľa významu a boli často označované symbolmi, napr. cechov. Lavice v presbytériu boli určené mestskej rade a pochádzajú z r. 1510. Pre šľachtičné boli určené dve uzavreté barokové skriňové lavice, čiastočne zahalené mrežovanými oknami, aby nepútali prílišnú pozornosť sú z 18. stor. a patrili Sontágovcom. Väčšina z lavíc pochádza zo 17. - až začiatku 18. storočia. Pred vstupom na kazateľnicu je umiestnená bohato zdobená lavica bývalých evanjelických biskupov, ktorí sídlili v Štítniku viac ako 60 rokov.
náhrobné kamenné dosky, najzaujímavejšie z nich sú Štefana Csetnekyho, posledného z rodu Bebekovcov z roku 1594, a Kláry Bebekovej z červeného lešteného mramoru, okolo nich je sedem náhrobných kameňov patriacich významným štítnickým rodinám pochovaným v krypte pod oltárom.

 Galéria 

 Užitočné informácie 
Služby Božie sa konajú každú nedeľu o 10:30 hodine
Počas sezóny (júl - august 2019) je kostol sprístupnený nasledovne: 
po-pi:   10:00-11:00  a  13:00-16:00                          
sobota:  13:00-16:00                         
nedeľa:  zatvorené 
Mimo sezóny je možné objednať sa vopred telefonicky alebo e-mailom  
Vstupné je dobrovoľné

Viac informácií na stránke: www.ecavstitnik.webnode.sk 

 Referencie 

 Literatúra 
Plekanec, V. - Haviar, T.: Gotický Gemer a Malohont. Italianizmy v stredovekej nástennej maľbe. Vydavateľstvo Matice Slovenskej, Martin, 2010.
Kresánek, P. a kol.: Slovensko. Ilustrovaná encyklopédia pamiatok. Simplicissimus, Bratislava 2009.
Tajkov, P.: Archeologické výskumy kostolov v Brzotíne, Silici, Gombaseku, Štítniku a v Turni nad Bodvou realizované v rokoch 2004 - 2014. Príspevok prednesený na odbornej konferencii Najnovšie poznatky z výskumov stredovekých pamiatok na Gotickej ceste, 2. a 3. október 2014, Rožňava.
Klingová, A. - Urbanová, N.: Vývoj evanjelického a. v. kostola v Štítniku na základe poznatkov z pamiatkových výskumov realizovaných v rokoch 2011 a 2012. Príspevok prednesený na odbornej konferencii Najnovšie poznatky z výskumov stredovekých pamiatok na Gotickej ceste, 2. a 3. október 2014, Rožňava.
Togner, M.: Stredoveká nástenná maľba v Gemeri, Tatran, Bratislava 1989.
Dvořáková, V. - Krása, J. - Stejskal, K.: Středověká nástěnná malba na Slovensku. Odeon/Tatran, Praha/Bratislava 1978.
Judák, V. - Poláčik, Š.: Katalóg patrocínií na Slovensku. Rímskokatolícka cyrilometodská bohoslovecká fakulta Univerzity Komenského v Bratislave, Bratislava 2009.
Podolinský, Š.: Gotické kostoly - vidiek. Dajama, Bratislava 2010.

 Iné projekty 

 Externé odkazy 
 Stránka kosttola na slovakia.travel
 www.apsida.sk - profil gotického kostola
 OZ Gotická cesta, popis kostola 

Kategória:Kostoly v Štítniku
Štítnik
Štítnik